**\_\_\_\_\_\_\_\_\_\_\_\_\_\_\_İnzibati Məhkəməsinə**

**İddiaçı**: \_\_\_\_\_\_\_\_\_\_\_\_\_\_\_\_(ad,soyad,ata adı)

**Ünvan**: \_\_\_\_\_\_\_\_\_\_\_\_\_\_\_\_

**Cavabdeh**: \_\_\_\_\_\_\_\_\_\_\_\_\_(ad,soyad,ata adı)

**Ünvan**: \_\_\_\_\_\_\_\_\_\_\_\_\_\_\_\_

**İDDİA ƏRİZƏSİ**

**Faktlar:**

Mən, iddiaçı \_\_\_\_\_\_\_\_\_\_\_\_(ad,soyad,ata adı) əmək pensiyaçısıyam. Cavabdeh Azərbaycan Respublikası Əmək və Əhalinin Sosial Müdafiəsi Nazirliyi yanında Dövlət Sosial Müdafiə Fondu (bundan sonra – cavabdeh) tərəfindən əmək pensiyası təyin edilib.

Cavabdeh tərəfindən mənə əmək pensiyası təyin edilməsinə dair inzibati aktda mənim əmək stajım tamlıqla və dəqiqliklə nəzərə alınmayıb.

Belə ki, mən \_\_\_\_\_\_\_\_\_\_\_\_\_\_\_\_\_\_\_\_\_tarixdən \_\_\_\_\_\_\_\_\_\_\_\_\_\_\_\_\_\_\_\_tarixə kimi işləmişəm. (harada işlədiyi barədə qısa məlumat)

Lakin cavabdeh mənim \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_işlədiyim müddəti ümumi iş stajıma daxil etməyib. Mən cavabdehə müraciət edərək \_\_\_\_\_\_\_\_\_\_\_\_\_\_\_\_\_\_müddətin ümumi iş stajıma daxil edilməsini xahiş etmişəm.

\_\_\_\_\_\_\_\_\_\_\_-ci il tarixdə cavabdeh mənim ərizəmlə əlaqədar imtinaedici inzibati akt qəbul edib. Cavabdeh imtinaedici aktını onunla əsaslandırıb ki, Nazirlər Kabinetinin qərarına görə tələb etdiyim məsələ onların səlahiyyətindən kənardadır. (cavabdehin imtinaedici aktının surəti əlavə edilir).

**Hüquqi əsaslandırma**:

Aşağıdakılara əsasən hesab edirik ki, bu iddia inzibati mühakimənin predmeti olduğundan mümkün sayılmalı və ərazi aidiyyəti baxımından \_\_\_\_\_\_\_\_\_\_\_\_\_\_\_\_\_\_ Məhkəməsində baxılmalı və cavabdehin imtinaedici qərarı mahiyyət üzrə mənim hüquqlarımı pozduğuna görə iddia əsaslı olduğundan təmin edilməlidir.

*Mümkünlük şərtləri və ərazi aidiyyəti*

Hazırkı iddia İPM-in 2.2.2 və 33-cü maddələrinə uyğun olaraq məcburetmə tələbinə dair iddiadır və buna uyğun olaraq məcbuetmə tələbinə dair iddianın aşağıdakı mümkünlük şərtləri ona tətbiq olunur.

İddiaçının iddiasının məqsədi “İnzibati İcraat haqqında” Qanunun 2.0.10-cu maddəsinə əsasən əlverişli inzibati aktın qəbul edilməsidir.

İPM-in 35.1-ci maddəsinə əsasən iddiaçının hüququ pozulub. Belə ki, o, əsassız olaraq pensiyasının bir hissəsindən məhrum edilmiş və uzun müddətdir həmin hissəni ala bilməmişdir. Bununla da cavabdeh təşkilatın qərarı ilə iddiaçının hüquqlarına müdaxilə olunub və iddiaçı hesab edir ki, bu müdaxilə əsassızdır. Nəticə etibarilə, iddiaçının hazırkı iddianı qaldırmaq üçün subyektiv hüququ yaranıb.

İPM-in 38.2-ci maddəsinə əsasən iddiaçı qərardan qərar ona rəsmi qaydada təqdim edildiyi tarixdən 30 gün müddətində məhkəmədə iddia qaldırır. Buna görə də iddia müddəti ötürülməyib.

Yuxarıda göstərilənlərə əsasən iddia mümkün sayılmalı və ona mahiyyət üzrə baxılmalıdır.

Digərləri ilə bərabər, məcburetmə haqqında iddialara ərazi aidiyyəti üzrə cavabdehin yerləşdiyi yerin, yaşayış yerinin, yaşayış yerinin olmadığı hallarda olduğu yerin və ya axırıncı yaşayış yaxud olduğu yerin məhkəməsi tərəfindən baxılır. Cavabdehin yerləşdiyi yer \_\_\_\_\_\_\_\_\_\_\_\_İnzibati Məhkəməsinin ərazi aidiyyətindədir.

Bundan əlavə, “Dövlət rüsumu haqqında” Qanunun 9.1.12-ci maddəsinə əsasən inzibati hüquq münasibətlərindən əmələ gələn işlər üzrə – vətəndaş, inzibati orqanlar və vəzifəli şəxslər dövlət rüsumu ödəməkdən azaddırlar.

*Mahiyyət (əsaslılıq)*

Konstitusiyaya görə hər kəsin sosial təminat hüququ vardır (maddə 38.I). Hər kəs qanunla müəyyən edilmiş yaş həddinə çatdıqda, xəstəliyinə, əlilliyinə, ailə başçısını itirdiyinə, əmək qabiliyyətini itirdiyinə, işsizliyə görə və qanunla nəzərdə tutulmuş digər hallarda sosial təminat hüququna malikdir (maddə 38.III).

Avropa İnsan Hüquqları Konvensiyasına Əlavə 1 saylı Protokolun 1-ci maddəsinə əsasən hər bir fiziki və hüquqi şəxs öz mülkiyyətindən maneəsiz istifadə hüququna malikdir. Heç kəs, cəmiyyətin maraqları naminə qanunla və beynəlxalq hüququn ümumi prinsipləri ilə nəzərdə tutulmuş şərtlər istisna olmaqla, öz mülkiyyətindən məhrum edilə bilməz.

Avropa İnsan Hüquqları Məhkəməsinin presedent hüququna əsasən üzv Dövlətin sosial təminat hüququna dair qanunvericiliyi mövcuddursa və sosial təminat ödənişi aparılması nəzərdə tutulursa, bu halda bu ödənişlər mülkiyyət sayılır (Stec və başqaları Böyük Britaniyaya qarşı (qərardad) [BP], paraqraf 53-55; Andrejeva Litvaya qarşı [BP], paraqraf 77; Moskal Polşaya qarşı, paraqraf 38).

Azərbaycan Respublikası əmək pensiyalarına təminat verən qanunvericilik qəbul edib və bununla da pensiya təminatı mənim üçün həmçinin mülkiyyət hüququ təşkil edir.

Əmək pensiyalarına dair hüquq münasibətləri “Əmək pensiyaları haqqında” Qanunla tənzimlənir və bu tənzimləmə bu işlə əlaqədar aşağıdakı müddəaları nəzərdə tutur.

Əmək pensiyası - bu Qanunla nəzərdə tutulmuş qayda və şərtlərlə müəyyən edilən və məcburi dövlət sosial sığortaolunanların (bundan sonra – sığortaolunan) onlara əmək pensiyası təyin olunduqdan əvvəl aldıqları əməkhaqqı və digər gəlirlərin, yaxud sığortaolunanlarin ölümü ilə əlaqədar onların ailə üzvlərinin itirdikləri gəlirlərin kompensasiyası məqsədilə vətəndaşlara aylıq pul ödənişidir (maddə 1.0.1).

Azərbaycan Respublikasının vətəndaşları bu Qanunda göstərilən hallarda əmək pensiyası təminatı hüququna malikdirlər (maddə 3.1).

Əmək pensiyasının növlərindən biri yaşa görə əmək pensiyasıdır (maddə 4.1.1).

Qanunun 7-ci maddəsinə əsasən yaşa görə əmək pensiyasının təyin edilməsi şərti qanunla müəyyən edilmiş yaş həddinə çatmaq və qanunla nəzərdə tutulmuş sığort stajının toplanılmasıdır.

Sosial sığorta stajı (bundan sonra - sığorta stajı) əmək pensiyası hüququnun müəyyən edilməsi zamanı nəzərə alınan iş və ya digər fəaliyyət dövrlərinin (müvafiq icra hakimiyyəti orqanına məcburi dövlət sosial sığorta haqları ödəmək şərtilə) və eləcə də müvafiq qanunvericiliklə sığorta stajına daxil edilən digər dövrlərin məcmusudur (maddə 1.0.2).

Gözlənilən pensiya ödənişi müddəti - bu Qanunun məqsədləri üçün müəyyən edilən və əmək pensiyasının sığorta və yığım hissələrinin hesablanmasında istifadə olunan göstəricidir (maddə 1.0.14).

Əmək pensiyasının müəyyən edilməsi - əmək pensiyasının təyin edilməsi, onun məbləğinin yenidən hesablanması və əmək pensiyasının bir növündən digərinə keçiddir (maddə 1.0.15).

“Dövlət qulluğu haqqında” Qanunun 2.1-ci maddəsinə əsasən dövlət qulluğu Azərbaycan Respublikasının Konstitusiyasına və digər qanunvericilik aktlarına uyğun olaraq dövlətin məqsədlərinin və funksiyalarının həyata keçirilməsi sahəsində dövlət qulluqçularının öz vəzifə səlahiyyətlərini yerinə yetirməsidir.

Yuxarıda göstərilən hüquq normalarından aydın olur ki, yaşa görə əmək pensiyasının təyin edilməsi şərtlərindən biri müəyyən müddət əmək stajına malik olmaq və buna uyğun olaraq sosial sığorta stajının ödənilməsi və hesablanmasıdır.

Cavabdehin mənə ünvanlanmış cavablarından görünür ki, onlar mənim dövlət qulluqçusu kimi sığorta stajımı 7 il 6 ay 24 gün hesablayıblar. Lakin bu ərizədə təqdim etdiyim sənədlərdən görünür ki, mən dövlət qulluqçusu kimi iş stajım 20 il və daha sonra sonra Rusiyada doktorantura təhsili aldığım müddət daxildir. Çünki mən daxili işlər orqanlarında dövlət qulluqçusu kimi işləmişəm və daha sonra Rusiyada dövlətin göndərişi əsasında təhsil almışam.

Lakin bu müddətdə dövlət mənafeləri üçün işləməyimə və buna görə də dövlət qulluqçusu olmağıma baxmayaraq bu müddəti cavabdeh mənim pensiya stajıma daxil edərək əmək pensiyamı buna uyğun olaraq yenidən hesablamaqdan imtina edib.

Hesab edirəm ki, bu qanunsuzdur və onun üzərinə pensiyanın yenidən hesablanması öhdəliyi qoyulmalıdır.

Belə ki, mənim müvafiq əmək stajım qanuni sənədlər əsasında təsdiq edilir və həmin sənədlərin mötəbərliyi mübahisəsizdir (Əmək pensiyaları haqqında Qanun, maddə 31.2 və İnzibati icraat haqqında Qanun, maddə 19).

Belə ki, cavabdeh əmək pensiyasının təyin edilməsi üzrə səlahiyyətli dövlət orqanıdır və o, Əmək pensiyaları haqqında Qanuna uyğun olaraq pensiyanı təyin etməli və yenidən hesablamalıdır (Əmək pensiyaları haqqında Qanun, maddə 30.1).

Belə ki, yaşa görə əmək pensiyasının hesablanması zamanı bütün əmək stajı və ona uyğun olaraq bütün sosial sığorta stajı nəzərə alınmalıdır (Əmək pensiyaları haqqında Qanun, maddə 1.0.2 və 7).

Belə ki, cavabdeh mənim qanuni tələbimi icra etməkdən imtina edib və mənim mənafeyimə uyğun olaraq əlverişli inzibati akt qəbul etməkdən imtina edib. Bununla da cavabdeh mənim sosial təminat və mülkiyyət hüququmu pozub.

İnzibati aktın qəbulundan imtina olunmasının və ya cavabdehin hərəkətsizliyi nəticəsində inzibati aktın qəbul edilməməsinin qanuna zidd olduğu və iddiaçının hüquqlarının pozulmasına səbəb olduğu hallarda, məhkəmə inzibati orqanın üzərinə inzibati aktın qəbul edilməsi barədə öhdəlik qoyur (İPM, maddə 73.1).

**Tələb**:

Göstərilənlərə əsasən və İPM 2.2.2, 33 və 73.1-ci maddələrinə əsasən məhkəmədən

**XAHİŞ EDİRƏM:**

Cavabdeh Azərbaycan Respublikası Əmək və Əhalinin Sosial Müdafiəsi Nazirliyi yanında Dövlət Sosial Müdafiə Fondunun üzərinə mənim \_\_\_\_\_\_\_\_\_\_\_\_\_\_\_\_\_\_işlədiyim müddəti ümumi iş stajıma daxil etməklə mənə təyin edilmiş yaşa görə əmək pensiyasını yenidən hesablamaq və bu yeni hesablamaya görə ödəniş etmək öhdəliyi qoyulsun.

**Qoşma**:

1. İddia ərizəsinin surəti – 1 (bir) nüsxədə;
2. Cavabdehin mənə cavablarının surətləri;
3. Mənim əmək stajımı təsdiq edən sənədlərin surətləri;
4. (Digər sənədlər)

*İmza:\_\_\_\_\_\_\_\_\_\_\_\_\_\_\_\_\_\_*

*Tarix: \_\_\_\_\_\_\_\_\_\_\_\_\_\_\_\_*